ai4bharat/Pralekha huggingface dataset:
संस्कृति मंत्रालय
गीता प्रेस, गोरखपुर को वर्ष 2021 का गांधी शांति पुरस्कार प्रदान किया जाएगा
प्रधानमंत्री श्री नरेन्द्र मोदी की अध्यक्षता वाले निर्णायक मंडल ने शांति और सामाजिक सद्भाव के गांधीवादी आदर्शों को बढ़ावा देने के लिए सौ वर्ष पुरानी संस्था के योगदान की सराहना की
वर्ष 2021 का गांधी शांति पुरस्कार गीता प्रेस, गोरखपुर को प्रदान किया जा रहा है।
गांधी शांति पुरस्कार भारत सरकार द्वारा स्थापित एक वार्षिक पुरस्कार है। वर्ष 1995 में राष्ट्रपिता महात्मा गांधी की 125वीं जयंती के अवसर पर उनके आदर्शों के प्रति श्रद्धांजलि स्वरूप इस पुरस्कार की स्थापना की गई थी। यह पुरस्कार राष्ट्रीयता, नस्ल, भाषा, जाति, पंथ या लिंग के भेदभाव के बगैर सभी व्यक्तियों के लिए खुला है।
पुरस्कार में एक करोड़ रुपए की राशि, एक प्रशस्ति पत्र, एक पट्टिका और एक उत्कृष्ट पारंपरिक हस्तकला/हथकरघा विशिष्ट कृति प्रदान की जाती है।
पूर्व पुरस्कार विजेताओं में इसरो, रामकृष्ण मिशन, बांग्लादेश के ग्रामीण बैंक, विवेकानंद केंद्र , अक्षय पात्र , एकल अभियान ट्रस्ट  और सुलभ इंटरनेशनल  जैसे संगठन शामिल हैं। यह पुरस्कार प्राप्त करने वाले विशिष्ट व्यक्तियों में दक्षिण अफ्रीका के पूर्व राष्ट्रपति स्वर्गीय डॉ. नेल्सन मंडेला, तंजानिया के पूर्व राष्ट्रपति डॉ. जूलियस न्येरेरे, श्रीलंका के सर्वोदय श्रमदान आंदोलन के संस्थापक अध्यक्ष डॉ. ए.टी. अरियारत्ने, जर्मनी संघीय गणराज्य के डॉ. गेरहार्ड फिशर, बाबा आमटे, आयरलैंड के डॉ. जॉन ह्यूम, चेकोस्लोवाकिया के पूर्व राष्ट्रपति श्री वाक्लेव हवेल, दक्षिण अफ्रीका के आर्कबिशप डेसमंड टूटू, श्री चंडी प्रसाद भट्ट और जापान के श्री योही ससाकावा शामिल हैं।
हाल के वर्षों में 2019 में ओमान के सुल्तान कबूस बिन सैद अल सैद और 2020 में बांग्लादेश के बंगबंधु शेख मुजीबुर्रहमान को गांधी शांति पुरस्कार से सम्मानित किया गया है।
माननीय प्रधानमंत्री श्री नरेन्द्र मोदी की अध्यक्षता में निर्णायक मंडल ने 18 जून, 2023 को विचार-विमर्श के पश्चात सर्वसम्मति से वर्ष 2021 के गांधी शांति पुरस्कार के लिए गीता प्रेस, गोरखपुर का चयन किया है। यह पुरस्कार गीता प्रेस, गोरखपुर को अहिंसक और अन्य गांधीवादी आदर्शों के माध्यम से सामाजिक, आर्थिक और राजनीतिक क्षेत्र में परिवर्तन लाने में उत्कृष्ट योगदान के लिए दिया जा रहा है।
वर्ष 1923 में स्थापित गीता प्रेस विश्व में सबसे बड़े प्रकाशकों में से एक है। इसने 14 भाषाओं में 41.7 करोड़ पुस्तकों का प्रकाशन किया है, जिनमें 16.21 करोड़ श्रीमद भगवद गीता पुस्तकें शामिल हैं। इस संस्था ने राजस्व सृजन के लिए कभी भी अपने प्रकाशनों के लिए विज्ञापन नहीं लिए। गीता प्रेस अपने संबद्ध संगठनों के साथ जीवन के उत्तरोत्तर विकास और सर्वजन-कल्याण के लिए प्रयासरत है।
प्रधानमंत्री श्री नरेन्द्र मोदी ने शांति और सामाजिक सद्भाव के गांधीवादी आदर्शों को बढ़ावा देने में गीता प्रेस के योगदान का स्मरण किया। उन्होंने कहा कि गीता प्रेस को अपनी स्थापना के सौ वर्ष पूरे होने पर गांधी शांति पुरस्कार से सम्मानित किया जाना संस्थान द्वारा सामुदायिक सेवा में किए गए कार्यों की सराहना करना है।
गांधी शांति पुरस्कार 2021, मानवता के सामूहिक उत्थान में योगदान देने के लिए गीता प्रेस के महत्वपूर्ण और अद्वितीय योगदान को मान्यता देता है, जो सच्चे अर्थों में गांधीवादी जीवन शैली का प्रतीक है।
सूचना और प्रसारण मंत्रालय
श्री अनुराग सिंह ठाकुर 26 मार्च से 28 मार्च तक दुबई के दौरे पर रहेंगे
दुबई एक्सपो में इंडिया पवेलियन में सीईओ गोलमेज सम्मेलन और “सेलिब्रेटिंग एंड टेकिंग इंडियन मीडिया एंड एंटरटेनमेंट इंडस्ट्री ग्लोबल” कार्यक्रम में भाग लेंगे
केन्द्रीय सूचना और प्रसारण तथा युवा कार्यक्रम एवं खेल मंत्री श्री अनुराग सिंह ठाकुर 26 मार्च से 28 मार्च, 2022 तक दुबई के तीन-दिवसीय आधिकारिक दौरे पर रहेंगे। इस यात्रा के दौरान केन्द्रीय मंत्री सीईओ गोलमेज बैठक में भाग लेंगे। इस गोलमेज बैठक में सिनेमा और टेलीविजन की दुनिया की प्रमुख हस्तियां शामिल होंगी। श्री अनुराग सिंह ठाकुर दुबई एक्सपो में इंडिया पवेलियन भी जायेंगे जहां पूरे सप्ताह ‘मीडिया और मनोरंजन सप्ताह’ का आयोजन किया रहा है। केन्द्रीय सूचना और प्रसारण मंत्री इस यात्रा के दौरान विभिन्न मंत्रियों और उद्योग जगत के प्रमुखों से भी मुलाकात करेंगे।
शनिवार को होने वाले सीईओ गोलमेज सम्मेलन में वोक्स सिनेमाज के सीईओ श्री इग्नेस लाहौद; स्टार सिनेमाज के सीओओ श्री सत्यजीत पेंढारकर; चैनल-2 ग्रुप के संस्थापक प्रबंध निदेशक श्री अजय सेठी; एआरएन ग्रुप के श्री विवेक सेठिया तथा श्री मैथ्यू जॉनसन; और स्टार टीवी के अंतरराष्ट्रीय व्यापार के प्रमुख श्री सुधीर नागपाल भाग लेंगे।
रविवार 27 मार्च, 2022 को, श्री ठाकुर दुबई एक्सपो में “सेलिब्रेटिंग एंड टेकिंग इंडियन मीडिया एंड एंटरटेनमेंट इंडस्ट्री ग्लोबल” कार्यक्रम में भाग लेने के लिए इंडिया पवेलियन का दौरा करेंगे। इस दौरान केन्द्रीय मंत्री के साथ प्रख्यात फिल्म हस्ती श्री रणवीर सिंह के शामिल होने की संभावना है। केन्द्रीय मंत्री इंडिया पवेलियन के अपने दौरे के क्रम में मीडिया और मनोरंजन जगत की कई हस्तियों से बातचीत करेंगे। श्री अनुराग सिंह ठाकुर 28 मार्च को एक्सपो में दुबई फिल्म एवं टीवी आयोग, दुबई विकास प्राधिकरण के कार्यकारी बोर्ड सदस्य श्री जमाल अल शरीफ से मुलाकात करेंगे।
मीडिया और मनोरंजन के क्षेत्र में भारत के हितों को बढ़ावा देने के उद्देश्य से केन्द्रीय मंत्री के कई लोगों से मिलने की संभावना है। प्रस्तावित बैठकों में महामहिम शेख सुरूर बिन मोहम्मद बिन खलीफा अल नाहयान; माननीय संस्कृति एवं युवा मंत्री महामहिम नूरा बिन्त मोहम्मद अल काबी; अंतरराष्ट्रीय सहयोग राज्यमंत्री महामहिम रीम इब्राहिम अल हाशिमी; अंतरराष्ट्रीय मानवीय शहर  बोर्ड के सदस्य और दुबई के पर्यटन एवं वाणिज्य विपणन विभाग  के महानिदेशक महामहिम हलाल सईद अलमार्री नाहयान; शारजाह मीडिया सिटी  के अध्यक्ष महामहिम डॉ. खालिद उमर अल मिद्फा; संस्कृति और पर्यटन विभाग के अध्यक्ष और टूफोर54 के अध्यक्ष महामहिम मोहम्मद खलीफा अल मुबारक; शारजाह मीडिया सिटी  के प्रबंध निदेशक महामहिम शिहाब अलहम्मादी; टेकोम समूह के ग्रुप सीईओ श्री मालेक अल मालेक; दुबई मीडिया सिटी, दुबई स्टूडियो सिटी और दुबई प्रोडक्शन सिटी, टेकोम ग्रुप दुबई के प्रबंध निदेशक श्री माजिद अल सुवेदी; गलादारी ब्रदर्स समूह के सह-अध्यक्ष श्री सुहैल गलादारी; गल्फ न्यू के अध्यक्ष श्री अब्दुल्ला बिन खलीफा अल-अत्तियाह; मिडिल ईस्ट ब्राडकास्टिंग सेंटर  के संस्थापक एवं अध्यक्ष वलीद बिन इब्राहिम अल-इब्राहिम के नाम शामिल हैं।
रक्षा मंत्रालय
रक्षा सचिव ने इंडिया गेट और राजपथ पर एनसीसी के स्वच्छता पखवाड़े का उद्घाटन किया
रक्षा सचिवडॉ. अजय कुमार ने 18 जनवरी 2021 को इंडिया गेट पर राष्ट्रीय कैडेट कोर  द्वारा आयोजित स्वच्छतापखवाड़े का उद्घाटन किया। इसस्वच्छतापखवाड़े का विषय "स्वच्छ भारत, हरित भारत, ये है मेरे सपनों का भारत" है।
इस अवसर पर डॉ. अजय कुमार ने कहा कि एनसीसी दुनिया का सबसे बड़ा वर्दीधारी युवा संगठन है और इसने एक भारत श्रेष्ठ भारत एवं विशेष राष्ट्रीय एकता शिविर, नेतृत्व एवं व्यक्तित्व विकास और स्वच्छता कार्यक्रम जैसी गतिविधियों के माध्यम से राष्ट्र निर्माण की दिशा में बहुमूल्य योगदान दिया है।उन्होंने "एनसीसी योगदान" जैसेअभियानके जरिएकोरोना महामारी के प्रसार को रोकने में कोरोना योद्धा के रूप में योगदान देने के लिए भी एनसीसी कैडेटों की सराहना की।उन्होंने आगे कहा कि एनसीसी ने राष्ट्रीय स्वच्छतापखवाड़ों में बड़े पैमाने पर भागीदारी करकेस्वच्छताके महत्व के बारे में जनमत बनानेकी दिशा में भी व्यापक प्रयास किया है।रक्षा सचिव ने कहा कि सामुदायिक विकास और सामाजिक सेवा की विभिन्न योजनाओं में एनसीसी कैडेटों की स्वैच्छिक भागीदारी सराहनीय है और इसने हमारी आबादी के एक बड़े हिस्से को प्रभावित किया है।डॉ.अजय कुमार ने इस पखवाड़े के विषय की सराहना की और आशा व्यक्त की कि इस तरह के अभियानों के जरिए राष्ट्र निरंतर प्रगति कर सकेगा।
रक्षा सचिव ने यह भी कहा कि एनसीसी के कैडेटों को दिए जाने वाले बहुआयामी प्रशिक्षण ने प्रतिभाओं को निखारने में अहम भूमिका निभायी है। एनसीसीके कई बहुत ही प्रतिष्ठित और प्रमुख पूर्व छात्रों ने सरकार, सशस्त्र बलों और विभिन्न असैनिक संगठनों मेंउच्चपदों पर अपना योगदान दिया है या दे रहे हैं।उन्होंने कहा कि एनसीसी देश का नेतृत्व करने में सक्षमप्रशिक्षित, अनुशासित और समर्पित युवाओं का एक समूहतैयार करनेकी दिशा में अग्रणी भूमिका निभा रही है।
उद्घाटन समारोह के विभिन्न कार्यक्रमों में एक कैडेट द्वारा स्वागत भाषण, उसके बाद कविता पाठ और बीमारियों / कोविड से बचने के लिए दैनिक जीवन में स्वच्छताको अपनाने के महत्व पर एक कैडेट द्वारा अनुभव साझा करना शामिल था।एनसीसी के कैडेटों ने एक अच्छी तरह निर्देशित नुक्कड़ नाटक के माध्यम से स्वच्छता को एक जीवन शैली के रूप में अपनाने के महत्व पर प्रकाश डाला।समारोह का समापन रक्षा सचिव द्वारा एक प्लॉग रन को हरी झंडी दिखाने के साथ हुआ।
इस स्वच्छतापखवाड़े के दौरान एनसीसी के कैडेट बैनर, पर्चों के वितरण और नुक्कड़ नाटक के जरिए 'स्वच्छता'को दर्शाते हुए इस बारे में जागरूकता फैलाकर राजपथ को गणतंत्र दिवस परेड - 2021 के लिए स्वच्छ रखेंगे।26 टीमों में बंटकरये कैडेट 18 से 29 जनवरी 2021 तक इंडिया गेट के 'सी हेक्सागन' से विजय पथ तक प्लॉगिंग भी करेंगे और ऐसा करते हुए वे स्वच्छता के महत्व के बारे में जागरूकता फैलाएंगे।
इस समारोह में एनसीसी के महानिदेशक लेफ्टिनेंट जनरल तरुण कुमार आइच और रक्षा मंत्रालय एवं एनसीसी के कई गणमान्य व्यक्ति शामिल हुए।
एमजी / एएम / आर
(Visitor Counter : 187
वित्त मंत्रालय
करदाताओं के हित में वित्त वर्ष 2019-20 के लिए रिटर्न फॉर्मों को संशोधित कर रहा है सीबीडीटी
कोविड-19 के कारण बढ़ाई गई समयसीमा का पूरा लाभ उठाने में करदाताओं को समर्थ बनाना मुख्य उद्देश्य
आयकरदाताओं को कोविड-19 महामारी के कारण भारत सरकार द्वारा समयसीमा में की गई वृद्धि का पूरा लाभ उठाने में समर्थ बनाने के लिए सीबीडीटी वित्त वर्ष 2019-20  के लिए रिटर्न फॉर्मों को संशोधित कर रहा है, जिसे इसी महीने के आखिर तक अधिसूचित कर दिया जाएगा।
सीबीडीटी ने आज कहा कि सरकार द्वारा 30 जून 2020 तक की गई समयसीमा वृद्धि का पूर्ण लाभ उठाने की सुविधा करदाताओं को देने के लिए उसने रिटर्न फॉर्मों में आवश्यक परिवर्तन करने की प्रक्रिया शुरू कर दी है, ताकि करदाता 1 अप्रैल 2020 से लेकर 30 जून 2020 तक की अवधि के दौरान किए गए अपने लेन-देन का लाभ वित्त वर्ष 2019-20 के रिटर्न फॉर्म में ले सकें।
सीबीडीटी ने बताया कि करदाताओं को अप्रैल-जून 2020 अवधि के दौरान किए गए अपने निवेश/लेन-देन का लाभ उठाने की अनुमति देने के लिए रिटर्न फॉर्मों में आवश्यक संशोधन किए जा रहे हैं। संशोधित फॉर्मों को अधिसूचित करने के बाद संबंधित सॉफ्टवेयर और रिटर्न फाइलिंग यूटिलिटी में भी आवश्यक बदलाव करने होंगे। आवश्यक परिवर्तनों को शामिल करने के बाद रिटर्न फाइलिंग यूटिलिटी को 31 मई, 2020 तक उपलब्ध करा दिया जाएगा, ताकि वित्त वर्ष 2019-20 के लिए समस्त लाभ प्राप्त किए जा सकें।
सीबीडीटी ने कहा कि कोविड-19 के प्रकोप को ध्यान में रखते हुए सरकार ने आयकर अधिनियम, 1961 के तहत विभिन्न समयसीमाएं बढ़ा दी हैं, जिसके लिए कराधान और अन्य कानून  अध्यादेश, 2020 देखें। तदनुसार, वित्त वर्ष 2019-20 के लिए आईटी अधिनियम के अध्याय-VI ए-बी, जिसमें धारा 80सी ; 80डी ; 80जी ; इत्यादि शामिल हैं, के तहत कटौती का दावा करने के लिए निवेश/भुगतान करने का समय भी 30 जून 2020 तक बढ़ा दिया गया है। इसके अलावा, धारा 54 से लेकर धारा 54 जीबी के तहत पूंजीगत लाभ के संबंध में रोलओवर लाभ का दावा करने के लिए निवेश/निर्माण/खरीदारी करने की तारीखों को भी 30 जून 2020 तक बढ़ा दिया गया है। यही कारण है कि रिटर्न फॉर्म संशोधित किए जा रहे हैं, ताकि राहत अवधि के दौरान किए गए लेन-देन की सूचनाओं को समाहित करना संभव हो सके।
उल्लेखनीय है कि आयकर रिटर्न फॉर्म आम तौर पर अप्रैल के पहले सप्ताह में अधिसूचित किए जाते हैं। इस वर्ष भी आकलन वर्ष 2020-21 के लिए रिटर्न दाखिल करने के लिए ई-फाइलिंग यूटिलिटी को 1 अप्रैल, 2020 तक उपलब्ध करा दिया गया था। यही नहीं, वित्त वर्ष 2019-20  के लिए आयकर रिटर्न  फॉर्म ‘आईटीआर-1 ’ और ‘आईटीआर-4 ’ भी पहले ही अधिसूचित कर दिए गए थे, जिसके लिए 3 जनवरी, 2020 की अधिसूचना देखें। हालांकि, यह सुनिश्चित करने के लिए कि करदाता कोविड-19 महामारी के कारण की गई समयसीमा वृद्धि का पूरा लाभ उठाने में समर्थ हो सकें, रिटर्न फॉर्मों में संशोधन किए जा रहे हैं।
रक्षा मंत्रालय
रक्षा मंत्रालय डिफेंस एक्सपो 2020 के दौरान वेबिनार आयोजित करेगा
रक्षा मंत्रालय डिफेंस एक्सपो 2020 के दौरान 10 दिसम्बर 2019  से वेब आधारित सेमिनार  की एक श्रृंखला आयोजित कर रहा है। इस द्विवार्षिक प्रमुख कार्यक्रम का 11वां संस्करण उत्तर प्रदेश की राजधानी लखनऊ में 05 फरवरी से 08 फरवरी, 2020 तक होगा। वेबिनार का संचालन रक्षा अनुसंधान और विकास विभाग में सचिव और रक्षा अनुसंधान और विकास संगठन  के अध्यक्ष डा. जी. सतीश रेड्डी, पद्म श्री डा. कोटा हरिनारायण, भात फोर्ज लिमिटेड के अध्यक्ष और प्रबंध निदेशक श्री बाबा कल्याणी, सिनर्जिया फाउंडेशन के संस्थापक और अध्यक्ष श्री तोबी साइमन, आईआईटी भिलाई के निदेशक/ रक्षा के लिए आर्टिफिशियल इंटेलिजेंस टास्क फोर्स के सदस्य डा. रजत मोंगा तथा रक्षा मंत्रालय/भारतीय रक्षा उत्पादन और निवेश विभाग के अधिकारी करेंगे।
वेबिनार पथ प्रवर्तक विषयों पर केंद्रित होगा और दुनिया भर में प्रेषित होगा। इसके विषय शिक्षकों की दिलचस्पी से लेकर रक्षा के लिए प्रासंगिक, एयरोस्पेस और सुरक्षा उद्योग, शोध के क्षेत्र और छात्रों की रूचि से जुड़े होंगे।
वेबिनार का विवरण, कार्यक्रम, वक्ताओं की जानकारी, विषयों पर संक्षिप्त विवरण और प्रत्येक सत्र के लिए भागीदारी के लिए लिंक का विवरण डिफेंस एक्सपो की 2020 वेबसाइट  पर उपलब्ध है। वेबिनार को यू ट्यूब सीधे प्रेषित किया जा सकेगा। रिकॉर्डिंग डिफेंस एक्सपो 2020 की वेबसाइट पर भी उपलब्ध होगी।
डिफेंस एक्सपो 2020 में देश के एयरोस्पेस, रक्षा और मातृभूमि सुरक्षा हितों की पूर्ण झलक मिलेगी। इसकी विषय वस्तु है 'भारत - उभरता हुआ रक्षा विनिर्माण केन्द्र' और 'रक्षा का डिजिटल परिवर्तन'। इस कार्यक्रम में उद्योग में अग्रिम डिजिटल प्रगति लाने पर ध्यान केंद्रित किया जाएगा और परिवर्तन के चालकों को एक साथ आने के लिए एक मंच प्रदान किया जाएगा। भारत सूचना प्रौद्योगिकी और सॉफ्टवेयर विकास में अपनी शक्ति के साथ, डिजिटल परिवर्तन की प्रवृत्ति को आगे बढ़ाने के लिए तैयार है।
प्रधानमंत्री कार्यालय
प्रधानमंत्री ने महाराष्ट्र के बुलढाणा में हुई बस दुर्घटना में लोगों की मौत पर शोक व्यक्त किया
उन्होंने पीएमएनआरएफ से अनुग्रह राशि प्रदान करने की घोषणा की
प्रधानमंत्री श्री नरेन्द्र मोदी ने महाराष्ट्र के बुलढाणा में हुई एक बस दुर्घटना में लोगों की मौत पर शोक व्यक्त किया है। प्रधानमंत्री ने प्रत्येक मृतक के परिजन को पीएमएनआरएफ से दो लाख रुपये और घायलों को 50,000 रुपये की अनुग्रह राशि प्रदान करने की घोषणा की।
प्रधानमंत्री कार्यालय ने ट्वीट किया:
“महाराष्ट्र के बुलढाणा में हुई भीषण बस दुर्घटना से गहरा दुःख हुआ। मेरी संवेदनाएं एवं प्रार्थनाएं इस दुर्घटना में जान गंवाने वाले लोगों के परिजनों के साथ हैं। मैं घायलों के शीघ्र स्वस्थ होने की कामना करता हूं। स्थानीय प्रशासन प्रभावित लोगों को हरसंभव सहायता प्रदान कर रहा है।”
“बुलढाणा में बस दुर्घटना में जान गंवाने वाले लोगों के परिजनों को पीएमएनआरएफ से दो लाख रुपये की अनुग्रह राशि दी जाएगी। घायलों को 50,000 रुपये दिए जायेंगे।”
इस्पात मंत्रालय
नागरिक उड्डयन और इस्पात मंत्री श्री ज्योतिरादित्य एम. सिंधिया ने स्वतंत्रता सेनानियों को श्रद्धांजलि दी और शहीदों के परिवार के सदस्यों को केंद्रीय जेल, ग्वालियर में सम्मानित किया
'हर घर तिरंगा' और 'विभाजन विभीषिका स्मृति दिवस' कार्यक्रम के तहत आज ग्वालियर की केंद्रीय जेल में आयोजित एक आयोजन में नागरिक उड्डयन और इस्पात मंत्री श्री ज्योतिरादित्य एम. सिंधिया ने स्वतंत्रता सेनानियों को श्रद्धांजलि दी तथा शहीदों के परिवारों के सदस्यों को सम्मानित किया।
मंत्री महोदय ने विभाजन की भयावहता को दर्शाने वाली तस्वीरों की एक प्रदर्शनी का भी उद्घाटन किया। इस प्रदर्शनी में अभूतपूर्व मानव विस्थापन और जबरन पलायन, हिंसक बंटवारे की कहानी और किस प्रकार हमारे जीवन जीने के तरीके तथा सह-अस्तित्व के युगों का अचानक और नाटकीय ढंग से अंत हो गया, को दर्शाया गया।
इस कार्यक्रम में मंत्री महोदय ने कहा कि आजादी के बाद के 75 सालों में देश और देशवासियों ने ये यात्रा की है और अब हमें न सिर्फ इस यात्रा के बारे में सोचने की जरूरत है बल्कि आगे की यात्रा के लिए भी खुद को तैयार करने की जरूरत है। उन्होंने कहा कि प्रधानमंत्री श्री नरेन्द्र मोदी के नेतृत्व में देश अब विकास के पथ पर आगे बढ़ गया है और देश अमृत काल से शताब्दी काल तक की नई यात्रा के लिए तैयार है। अब अवसर अपार हैं और हमें इस देश को विकास के पथ पर बनाए रखने के लिए संकल्प लेने की जरूरत है।
ग्वालियर की केंद्रीय जेल के कैदियों को संबोधित करते हुए श्री सिंधिया ने स्वतंत्रता संग्राम में इसके इतिहास और इसकी प्रासंगिकता पर जोर दिया। उन्होंने कहा कि कैदियों के रिहा होने के बाद, जेल प्रवास के दौरान सीखे गए कौशल और आत्मनिरीक्षण से वे समाज और राष्ट्र में सकारात्मक योगदान दे पाने में सक्षम होंगे।
मंत्री महोदय ने 130 करोड़ देशवासियों की भावनाओं, उनकी विविधता और सम्मान को दर्शाने वाले तिरंगे पर गर्व महसूस करने के लिए इस सभा को प्रेरित किया। उन्होंने विभाजन की भयावहता और विस्थापितों व प्रभावित लोगों की पीड़ाओं के बारे में भी बताया।
भारत सरकार और राज्य/केंद्र शासित प्रदेशों की सरकारें भारत के लोगों के साथ आजादी के 75 साल पूरे होने के उपलक्ष्य में आजादी का अमृत महोत्सव मना रही हैं। पूरे देश में लोग 'हर घर तिरंगा' कार्यक्रमों में बढ़-चढ़कर हिस्सा ले रहे हैं। इस कार्यक्रम के एक भाग के रूप में महत्वपूर्ण स्मारकों, स्थलों, जेलों, रेलवे स्टेशनों और जंगल तथा नदियों के पास स्वतंत्रता संग्राम से जुड़े 400 स्थानों की पहचान की गई है जहां स्वतंत्रता सेनानियों के बलिदानों को पहचाना जा रहा है ताकि वर्तमान पीढ़ी को उनके अमूल्य योगदान याद दिलाए जा सकें।
इस कार्यक्रम का आयोजन इस्पात मंत्रालय द्वारा जिला प्रशासन और केंद्रीय जेल, ग्वालियर के अधिकारियों के सहयोग से किया गया था।
युवा कार्यक्रम एवं खेल मंत्रालय
भारत की हॉकी टीम के प्रशिक्षक ग्राहम रीड ने कहा कि राष्ट्रीय खेलों से पेरिस ओलंपिक खेलों के लिए एक मजबूत टीम तैयार करने में मदद मिलेगी
भारतीय पुरुष हॉकी टीम के मुख्य प्रशिक्षक ग्राहम रीड का मानना है कि 36वें राष्ट्रीय खेल सही समय पर आयोजित किए गए हैं और इससे वर्ष 2024 में पेरिस में आयोजित होने वाले ओलंपिक खेलों के लिए एक मजबूत टीम तैयार करने में मदद मिलेगी।
श्री रीड पहली बार राष्ट्रीय खेलों का हिस्सा बने हैं। इस अवसर पर राष्ट्रीय खेलों के अपने अनुभव को साझा करते हुए, श्री रीड ने कहा कि वह मंगलवार को नई दिल्ली के मेजर ध्यानचंद स्टेडियम में फाइनल में पहुंची आठ टीमों की प्रतियोगिता में मैचों की गुणवत्ता से वे खुश हैं।
ऑस्ट्रेलिया के क्वींसलैंड के मूल निवासी रीड ने कहा, "यह पहला राष्ट्रीय खेल है जिसे मैं देख रहा हूं। मैं कहूंगा कि यह सही समय पर आयोजित किए गए हैं। सबसे महत्वपूर्ण पहलू यह है कि कई युवाओं ने अपनी प्रतिभा का प्रदर्शन किया है जो पेरिस ओलंपिक के लिए एक अच्छी भारतीय टीम के निर्माण में मदद कर सकता है।”
मुख्य प्रशिक्षक घरेलू और अंतरराष्ट्रीय स्तर पर खिलाड़ियों द्वारा विभिन्न दृष्टिकोणों को पहचानते हैं। उन्होंने कहा, “यहां, राष्ट्रीय खेलों में, यह व्यक्तिगत कौशल से अधिक है जो किसी को देखने को मिलता है, जबकि अंतरराष्ट्रीय स्तर पर, यह एक-वन टच गेम के साथ अलग है। इस खेल में व्यक्तिगत कौशल की जरूरत होती है, लेकिन खिलाड़ियों को परिस्थितियों के अनुकूल अपने आप को ढालना होगा।"
श्री रीड ने कहा कि मौजूदा भारतीय टीम में दुनिया की किसी भी टीम को हराने वाली टीमों में से एक होने की क्षमता मौजूद है। उन्होंने कहा, "टीम इंडिया के किसी भी सदस्य का ध्यान परिस्थितियों के अनुकूल होने और क्षमता के अनुसार खेलने पर होना चाहिए।" उन्होंने कहा कि वे ऐसी प्रतिभाओं की तलाश में हैं जो अंतरराष्ट्रीय आयोजनों में भारतीय टीम की मदद कर सकें।
वर्ष 2022 के एफआईएच प्लेयर ऑफ द ईयर अवार्ड के विजेता हरमनप्रीत सिंह के बारे में बात करते हुए मुख्य प्रशिक्षक ने कहा कि यह सम्मान उन्हें प्रोत्साहित करेगा। श्री रीड ने कहा, "उनका यह साल बहुत अच्छा रहा है। मुझे विश्वास है कि वे अपने खेल में सुधार करेंगे और अच्छा काम करते रहेंगे। वह आसानी से संतुष्ट नहीं होते हैं और उनमें हर दिन सुधार करने की ललक है। यह एक शानदार खिलाड़ी होने का एक अच्छा संकेत है।”
मुख्य प्रशिक्षक ने गोलकीपर पीआर श्रीजेश की भी तारीफ की। रीड ने कहा, "हां, वह अच्छा खेल रहे हैं। 'गोलकीपर का करियर अन्य खिलाड़ियों की तुलना में लंबा होता है। उन्होंने कहा की यह दर्शाता है कि भारत में अधिक गोलकीपर तैयार हो रहे हैं। एक शिविर का आयोजन किया जा रहा है जहां से अधिक संख्या में गोलकीपर चुने जा सकते हैं और उनकी प्रतिभा में निखार लाया जा सकता है।
पर्यावरण, वन एवं जलवायु परिवर्तन मंत्रालय
केंद्रीय मंत्री भूपेंद्र यादव ने ब्रिक्स पर्यावरण मंत्रियों की 8वीं बैठक को संबोधित किया
ब्रिक्स के नेतृत्व वाली पहल को देश-संचालित और स्वयंसेवी दृष्टिकोण की होनी चाहिए: श्री भूपेंद्र यादव
ब्रिक्स देश सौर ऊर्जा, उद्योगों में बदलाव , बुनियादी ढांचे और जलवायु के प्रति लचीलेपन के क्षेत्र में सहयोग तलाश सकते हैं: श्री भूपेंद्र यादव
पर्यावरण, वन और जलवायु परिवर्तन मंत्री, श्री भूपेंद्र यादव ने आज 8वीं ब्रिक्स पर्यावरण मंत्रियों की बैठक में भाग लिया। बैठक पीपुल्स रिपब्लिक ऑफ चाइना की अध्यक्षता में वर्चुअली आयोजित की गई थी। बैठक का विषय "उच्च गुणवत्ता वाली ब्रिक्स साझेदारी को बढ़ावा, वैश्विक विकास के लिए एक नए युग की शुरुआत" था। बैठक में ब्राजील, रूस और दक्षिण अफ्रीका के मंत्रियों और प्रतिनिधियों ने भी भाग लिया।
बैठक को संबोधित करते हुए, माननीय मंत्री ने वैश्विक पर्यावरण और जलवायु परिवर्तन की चुनौतियों का मुकाबला करते हुए ब्रिक्स राष्ट्रों के महत्व और महत्वपूर्ण भूमिका का उल्लेख किया। श्री यादव ने कार्बन बजट का उपभोग करने के लिए विकसित देशों की जिम्मेदारी ; जलवायु को लेकर कार्रवाई और सतत विकास में सभी पैमानों पर समानता; जलवायु परिवर्तन को कम करने में जीवनशैली और पर्यावरण पर असर डालने वाली खपत पर अंकुश; एक जैसे लेकिन अलग अलग किये गये उत्तरदायित्व और उससे संबंधित क्षमताएं ; देशों की परिस्थितियों और प्राथमिकताओं; जलवायु के प्रति न्याय; और जलवायु के लिए वित्त और प्रौद्योगिकी के हस्तांतरण पर विकसित देशों द्वारा की गई प्रतिबद्धताओं को पूरा करने जैसी बातों को रेखांकित किया।
भारत के द्वारा जलवायु को लेकर उठाए कदमों पर प्रकाश डालते हुए, केंद्रीय पर्यावरण मंत्री ने कहा कि ब्रिक्स के नेतृत्व वाली पहल देश-संचालित और स्वयंसेवी दृष्टिकोण की होनी चाहिए, और साथ ही उन्होने अंतर्राष्ट्रीय सहयोग और बहुपक्षीय कदमों की आवश्यकता को रेखांकित किया।
ज्वाइन हैंड टू फसिलिटेट ग्रीन एंड लो कार्बन डेवलपमेंट विषय पर चर्चा के दौरान माननीय मंत्री ने कहा कि ब्रिक्स की मौजूदा पहल सतत और निम्न-कार्बन विकास को बढ़ावा देने में योगदान दे सकती है। सौर ऊर्जा, उद्योगों में बदलाव, बुनियादी ढांचा और जलवायु के प्रति लचीलेपन जैसे क्षेत्रों में ब्रिक्स देश सहयोग तलाश सकते हैं।
ब्रिक्स देशों के बीच गहन विचार-विमर्श के बाद बैठक में 8वीं ब्रिक्स पर्यावरण मंत्रियों की बैठक के लिए संयुक्त वक्तव्य को स्वीकार किया गया।
रक्षा मंत्रालय
मिशन सागर - आईएनएस केसरी पोर्ट विक्टोरिया, सेशेल्स पहुंचा
मिशन सागर के तहत, भारतीय नौसेना का जहाज केसरी 07 जून, 2020 को पोर्ट विक्टोरिया, सेशेल्स पहुंचा। इस कठिन समय में भारत सरकार कोविड-19 महामारी से निपटने के लिए मित्र देशों को सहायता प्रदान कर रही है। इसके तहत आईएनएस केसरी सेशेल्स के लोगों के लिए कोविड से संबंधित आवश्यक दवाओं की खेप लेकर पहुंचा है।
भारत सरकार द्वारा सेशेल्स सरकार को दवाइयाँ सौंपने का आधिकारिक समारोह 07 जून 2020 को आयोजित किया गया। विदेश मामलों के राज्य मंत्री, महामहिम ऐम्बैसडर बैरी फ्योर और स्वास्थ्य राज्य मंत्री, महामहिम ऐम्बैसडर मैरी पियर्स लॉयड ने समारोह में सेशेल्स की सरकार का प्रतिनिधित्व किया। भारतीय पक्ष का प्रतिनिधित्व सेशेल्स में भारत के उच्चायुक्त जनरल दलबीर सिंह सुहाग, पीवीएसएम, यूवाईएसएम, एवीएसएम, वीएसएम  और एचसीआई के द्वितीय सचिव श्री अश्विन भास्करन ने किया।
कोविड-19 महामारी के दौरान सेशेल्स को दी जाने वाली सहायता, भारत सरकार के आउटरीच कार्यक्रम का एक हिस्सा है। ‘मिशन सागर’, कोविड-19 महामारी और इसके कारण होने वाली कठिनाइयों से लड़ने के लिए दोनों देशों के बीच विद्यमान उत्कृष्ट संबंधों पर आधारित है। यह तैनाती ‘सागर’ क्षेत्र में सभी के लिए सुरक्षा और विकास के प्रधानमंत्री के दृष्टिकोण का भी प्रतिनिधित्व करती है और आईओआर देशों के साथ संबंधों को भारत द्वारा महत्व दिए जाने को भी रेखांकित करती है। यह अभियान भारत सरकार के विदेश मंत्रालय और अन्य सरकारी एजेंसियों के निकट समन्वय से आगे बढ़ रहा है।
संचार एवं सूचना प्रौद्योगिकी मंत्रालय
भारतीय दूर संचार विनियामक प्राधिकरण ने "भारतीय विमानपत्तन प्राधिकरण के अलावा अन्य संगठनों द्वारा प्रदान की जाने वाली विमान और ग्राउंड स्टेशनों के बीच डेटा संचार सेवाओं" के बारे में परामर्श पत्र पर टिप्पणी/प्रति-टिप्पणियां प्राप्त करने की अंतिम तिथि बढ़ाई
भारतीय दूरसंचार विनियामक प्राधिकरण  ने 10.12.2022 को "भारतीय विमानपत्तन प्राधिकरण के अलावा अन्य संगठनों द्वारा विमान और ग्राउंड स्टेशनों के बीच प्रदान किए गए डेटा संचार सेवाओं" पर एक परामर्श पत्र जारी किया था। हितधारकों से परामर्श पत्र में उठाए गए मुद्दों पर लिखित टिप्पणियां प्राप्त करने की अंतिम तिथि 09.01.2023 और प्रति टिप्पणियों के लिए 23.01.2023 निर्धारित की गई थी।
उद्योग संघ द्वारा टिप्पणियों को प्रस्तुत करने के समय विस्तार के लिए अनुरोधों को ध्यान में रखते हुए, लिखित टिप्पणियों को प्राप्त करने की अंतिम तिथि 23.01.2023 तक और प्रति टिप्पणियों को प्रस्तुत करने की अंतिम तिथि 06.02.2023 तक बढ़ाने का निर्णय लिया गया है।
टिप्पणियां/प्रति-टिप्पणियां भारतीय दूरसंचार विनियामक प्राधिकरण के सलाहकार  श्री अखिलेश कुमार त्रिवेदी को भेजी जा सकती हैं। ये टिप्पणियाँ प्राथमिक रूप से ईमेल advmn@trai.gov.in पर इलेक्ट्रॉनिक रूप से भेजी जा सकती हैं। किसी भी स्पष्टीकरण/सूचना के लिए, सलाहकार  से टेलीफोन नंबर +91-11-23210481 पर संपर्क किया जा सकता है।
वित्त मंत्रालय
सीजीएसटी दिल्ली पश्चिम आयुक्तालय ने फर्जी पंजीकरण के खिलाफ विशेष अभियान में 30 से अधिक फर्जी फर्मों के गिरोह का भंडाफोड़ किया और एक व्यक्ति को गिरफ्तार किया
सीजीएसटी दिल्ली क्षेत्र के तहत सीजीएसटी दिल्ली पश्चिम आयुक्तालय ने फर्जी पंजीकरण के खिलाफ विशेष अभियान के अंतर्गत जांच के तहत एक इकाई के विश्लेषण पर पाया कि एक ही पते पर कई संस्थाएं पंजीकृत हैं, जिसमें सत्यापन के दौरान उक्त पता मौजूद पाया गया था, लेकिन उक्त परिसर के मालिक ने किसी भी फर्म के अस्तित्व के बारे में किसी भी जानकारी से इनकार किया। आपूर्ति श्रृंखला विश्लेषण से पता चला कि उक्त पते से माल की कोई आवाजाही नहीं हुई थी।
तदनुसार, डेटा एनालिटिक्स का उपयोग करके दिल्ली में कई स्थानों पर खोज की गई और यह पाया गया कि शिवा नाम का एक व्यक्ति ऋण स्वीकृत कराने के बहाने लोगों से केवाईसी क्रेडेंशियल प्राप्त कर रहा है और बाद में फर्मों को बेच रहा है। आगे की खोज से पता चला कि शिवा ने 30 से अधिक फर्जी फर्में बनाई हैं और उन्हें प्रीमियम पर नकद में बेचा है। उसने यह भी कहा कि भौतिक सत्यापन से बचने के लिए, उसने इन जीएसटी पंजीकरणों को प्राप्त करने के लिए आधार प्रमाणीकरण का उपयोग किया।
इन कई कंपनियों को 50 करोड़ से अधिक की अयोग्य आईटीसी प्राप्त करने/आगे बढ़ाने का दोषी पाया गया। तदनुसार, शिवा ने सीजीएसटी अधिनियम, 2017 की धारा 132 का उल्लंघन किया और उसे गिरफ्तार कर लिया गया। उसे आज न्यायिक हिरासत में भेज दिया गया। आगे की जांच जारी है।